section_heading: Životopis
paragraph_text: Aleksandar Tijanić rodio se u Đakovici 1949. godine. Nakon završetka srednje škole, Tijanić je u Beogradu upisao Fakultet političkih nauka, ali ga nije završio, zaustavio se negdje na trećoj godini. Krajem 1970-ih zaposlio se u izdanjima Politike, radeći prvo u Auto Svetu, a potom u NIN-u, gdje je došao do jednog od uredničkih mjesta. Sredinom 1980-ih je kao glavni urednik vodio časopis Intervju. Krajem 1980-ih počeo je pisati i za zagrebačke časopise Start i Danas, te i za splitsku Nedjeljnu Dalmaciju gdje je imao svoju kolumnu En passant u kojoj je, dok je istodobno Slobodan Milošević sa svojom „antibirokratskom revolucijom” bio okupirao gotovo cijeli jugoslavenski medijski prostor, izvršavao specijalnu zadaću da ideje novog velikosrpstva na profinjen komentatorski način prodaje hrvatskoj javnosti. Tobože je kritički komentirao tadašnji komunistički režim, odnosno događaje vezane uz antibirokratsku revoluciju i predstojeći raspad SFRJ. Zbog toga je dobio ironični nadimak "gigant hrvatskog novinarstva", jer je zapravo bio glavni medijski propagandist Miloševićeve politike u Hrvatskoj uoči raspada komunističke Jugoslavije.